KOMISIJOS SPRENDIMAS
2006 m. gegužės 8 d.
leidžiantis Lenkijos Respublikai savo teritorijoje uždrausti naudoti kai kurias kukurūzų veisles, išvardytas bendrajame žemės ūkio augalų veislių kataloge, pagal Tarybos direktyvą 2002/53/EB
(pranešta dokumentu Nr. C(2006) 1790)
(autentiškas tik tekstas lenkų kalba)
(2006/338/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. birželio 13 d. Tarybos direktyvą 2002/53/EB dėl bendrojo žemės ūkio augalų veislių katalogo (1), ypač į jo 16 straipsnio 2 dalies b punktą,
kadangi:
(1)
Pagal Direktyvos 2002/53/EB 17 straipsnį Komisija Europos Sąjungos oficialiojo leidinio C serijos bendrajame žemės ūkio augalų veislių įvairovės kataloge paskelbė kai kurias kukurūzų veisles.
(2)
Pagal Direktyvos 2002/53/EB 16 straipsnio 1 dalį valstybės narės turi užtikrinti, kad nuo 17 straipsnyje nurodyto paskelbimo pagal tos direktyvos nuostatas arba pagal tos direktyvos principus atitinkančius principus pripažintų veislių sėkloms nebūtų taikomi jokie su veisle susiję prekybos apribojimai.
(3)
2005 m. birželio 24 d. Komisija gavo Lenkijos Respublikos prašymą pagal Direktyvos 2002/53/EB 16 straipsnio 2 dalies b punktą uždrausti naudoti ir pateikti į rinką Lenkijoje netinkamų auginti kukurūzų veislių sėklas. Šis prašymas buvo pateiktas po prašymo dėl genetiškai modifikuotų kukurūzų veislių, dėl kurio bus priimtas atskiras sprendimas.
(4)
2005 m. gruodžio 9 d. Lenkija Komisijai atsiuntė kukurūzų veislių, kurios, jos nuomone, yra netinkamos auginti Lenkijos sąlygomis, sąrašą. Šį sąrašą Lenkijos valdžios institucijos baigė sudaryti 2006 m. sausio 9 d. laiške. Lenkija prašo leidimo uždrausti naudoti visas sąraše nurodytas kukurūzų veisles jos teritorijoje neribotą laikotarpį.
(5)
Atsižvelgiant į 16 straipsnio 2 dalies b punkto paskutinį sakinį, kuriame nurodoma, kad visos valstybių narių paraiškos pateikiamos iki trečiųjų kalendorinių metų pabaigos nuo atitinkamos veislės įtraukimo į bendrąjį katalogą, 2005 m. pateiktas Lenkijos prašymas negali apimti iki 2002 m. sausio 1 d. į bendrąjį katalogą įtrauktų veislių.
(6)
Remiantis apie atitinkamas veisles turima informacija visiškai aišku, kad dėl per aukštos brandumo klasės, kurios FAO indeksas yra ne mažesnis nei 350 arba lygiavertės brandumo klasės, jos netinkamos auginti nei vienoje Lenkijos dalyje. Atitinkami klimato ir žemės ūkio veiksniai yra nuolatinė kliūtis šioms veislėms auginti Lenkijoje.
(7)
Šiomis aplinkybėmis pagal 16 straipsnio 2 dalies b punktą Lenkijos Respublikos paraiška dėl kukurūzų veislių, išvardytų šiame sprendime, turėtų būti patenkinta, tačiau dėl veislių, įtrauktų į bendrąjį katalogą iki 2002 m. sausio 1 d., - atmesta.
(8)
Kad Komisija galėtų informuoti kitas valstybes nares ir atnaujinti bendrąjį žemės ūkio augalų veislių katalogą, nurodytą Direktyvoje 2002/53/EB, Lenkija turėtų pranešti Komisijai, kai ji pasinaudos šiuo sprendimu suteiktu leidimu.
(9)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Lenkijos Respublikai suteikiamas leidimas uždrausti naudoti šio sprendimo priede išvardytas kukurūzų veisles bet kurioje jos teritorijos dalyje.
2 straipsnis
Lenkijos Respublikos prašymo dalis, apimanti iki 2002 m. sausio 1 d. į bendrąjį katalogą įtrauktas veisles, atmetama.
3 straipsnis
Kad Komisija galėtų informuoti kitas valstybes nares, Lenkijos Respublika Komisijai praneša datą, nuo kurios ji pradeda naudotis pagal 1 straipsnį jai suteiktu leidimu.
4 straipsnis
Šis sprendimas yra skirtas Lenkijos Respublikai.
Priimta Briuselyje, 2006 m. gegužės 8 d.